Sami Kieksi

Sami Tapani Kieksi (s. 11. huhtikuuta 1990 Finspång, Ruotsi) on suomalainen tuottaja, ohjaaja, käsikirjoittaja ja yrittäjä. Kieksi on käsitellyt työssään yksinäisyyttä, syrjäytymistä sekä kiusaamista sen eri muodoissa. Hän ohjasi ja tuotti Some Deep Story -nimellä kulkevan televisiosarjan, joka julkaistiin elokuussa 2016 Yle Areenassa ja esitettiin loka–marraskuussa Yle TV2 -kanavalla. Sittemmin sarja on saanut jatkoa useammalla tuotantokaudella. Sarjan neljäs tuotantokausi käsitteli köyhyysrajan alapuolella elävien suomalaisten elämää. 

Maaliskuussa 2020 julkaistiin Yle Areenassa Kieksin ohjaama dokumenttisarja Logged In, joka kertoo viidestä nuoresta miehestä ja heidän arjestaan, josta pelimaailma tarjoaa pakopaikan. Päähenkilöitä on kuvailtu syrjäytyneiksi, ja dokumenttisarja herätti keskustelua sekä syrjäytymisestä että sen määrittelemisestä. Kieksi on itse sanonut, että haluaisi välttää syrjäytynyt-sanan käyttämistä. Tammikuussa 2025 Yleisradio julkaisi kuusiosaisen Sami Kieksin nimikkosarjan KIEKSI, joka pureutuu ajankohtaisiin yhteiskunnallisiin ilmiöihin erityisesti nuorten näkökulmasta. 

Kieksi on Iskelmäristeily- ja Bailupaatti-tapahtumien vastaava tuottaja ja perustaja. 

Kieksi on kertonut omasta menneisyydestään Teemu Potapoffin teoksessa Selviytyjät: Kirja elämästä.

 Palkinnot ja huomionosoitukset 
Vuonna 2018 Kieksi oli ehdolla Tamperelainen-lehden äänestyksessä vuoden tamperelaiseksi. Ehdokasraadin mielestä Kieksin nosti ehdokkuuden arvoiseksi hänen näkyvä ja sinnikäs työnsä kiusaamisen ja syrjäytymisen ehkäisemiseksi juuri nuorten käyttämissä kanavissa. Kieksi sai äänistä 9,7 prosenttia ja tuli kolmanneksi.

Vuonna 2019 Kieksi sai Kunnioittavasti köyhyydestä -tunnustuksen yhdessä toimittaja Seppo Heikkisen kanssa Köyhyyden anatomia -kokonaisuudesta, joka sisältää pitkän artikkelin ja lyhyitä dokumentteja köyhyyttä kokevien ihmisten elämästä. Palkinnon myöntää Suomen köyhyyden ja syrjäytymisen vastainen verkosto EAPN-Fin.

Kieksin ohjaama Logged In palkittiin Kultainen Venla 2020 -gaalassa parhaana uutis-, ajankohtais- ja asiaohjelmana sekä parhaana uutena ohjelmana.

Vuoden 2021 syyskuussa Kieksi sai Suomen opetus- ja kulttuuriministeriön myöntämän tiedonjulkistamisen valtionpalkinnon. Samoin syyskuussa 2021 Kieksi palkittiin Koulutusrahasto Kouran erikoispalkinnolla dokumenteista Some Deep Story ja Logged In. Palkintoperusteena oli Kieksin ainutlaatuinen, antropologinen taito löytää ihmisiä puhumaan elämästään – nimenomaan niitä ihmisiä, joiden ääni ja tarinat kuuluvat mediassa harvemmin. Dokumenteissa on olennaista ohjaajan hiljainen läsnäolo.Palkitut 2020. Koulutusrahasto Koura.

Tasa-arvoasiain neuvottelukunta palkitsi Sami Kieksin Miehen työ -palkinnolla työstä sukupuolten tasa-arvon eteen 5. marraskuuta 2024. 

 Dokumenttisarjat 

Vuosi DokumenttisarjaJaksojaRooliJulkaisija 2016–2022 Some Deep Story25Tuottaja, ohjaaja ja käsikirjoittajaYleisradio2020Logged In5Tuottaja, ohjaaja ja käsikirjoittajaYleisradio2020Toimettomat5Tuottaja, ohjaaja ja käsikirjoittajaYleisradio2021Pilluralli – itsenäistymisen vuosi3Tuottaja, ohjaaja ja käsikirjoittajaYleisradio2021Peter Nygård: Naamion takana4Ohjaaja ja käsikirjoittajaDiscovery+2021On Hold4Tuottaja, ohjaaja ja käsikirjoittajaYleisradio2022Tapaus Aarnio4Ohjaaja ja käsikirjoittajaDiscovery+2022Logged in Special1Tuottaja, ohjaaja ja käsikirjoittajaYleisradio2022–2023Veitola.doc4Ohjaaja ja käsikirjoittajaMTV32023Matti Nykänen – Elämä on laiffii6Tuottaja, ohjaaja ja käsikirjoittajaMTV32024Tsunami – Paluu paratiisiin4Ohjaaja ja käsikirjoittajaNelonen2024Asunnottomat – pitkä matka himaan5Tuottaja ja käsikirjoittajaYleisradio2025–KIEKSI – Katso sinne, mihin et näe6Tuottaja, ohjaaja ja käsikirjoittajaYleisradio2025Most Wanted: Teen Hacker4Ohjaaja ja käsikirjoittajaHBO Max2026Velkaantuneet5TuottajaYleisradio

 Podcast-sarjat 
Vuosi Podcast-sarjaJaksojaRooliJulkaisija 2024 Pahan Miehen Poika 6Tuottaja, ohjaaja ja käsikirjoittajaYleisradio2025Kieksi-podcast: Lastensuojelu6Tuottaja, ohjaaja ja käsikirjoittajaYleisradio

 Teatterinäyttelijänä 
Vuosina 2009–2010 Kieksi näytteli Tampereen Teatterissa ja Tampereen Työväen Teatterissa.
 Vuosi Teatteri Näytelmä Rooli 2009  Tampereen Teatteri  Hullu Kuningas  Yorkin Herttua 2009–2010  Tampereen Työväen Teatteri  Komisario Koskinen  Antti Koskinen

 Tempaukset 
Marraskuussa 2015 Kieksi mahdollisti suomalaisen AncarA-yhtyeen maailmanennätysyrityksen Himalajan vuoristossa keräämällä projektille 17 000 euroa. Kieksi kävi myös itse Mount Everestin perusleirissä. Projektista on tehty dokumenttielokuva Projekti Rockin High, joka sai ensi-iltansa Rakkautta ja anarkiaa -festivaaleilla 16. syyskuuta 2016. Elokuva esitettiin myös televisiossa Yle TV1 -kanavalla lokakuussa 2016.

 Verkkosivustot ja sosiaalinen media 
Kieksi lähti mukaan nimettömyyteen perustuvan Ylilauta-keskustelufoorumin toimintaan vuonna 2015. Hän muun muassa hoiti sivuston markkinointia ja edusti sitä erilaisissa tilaisuuksissa. Hän halusi tarjota Ylilautaa käyttäville nuorille aktiviteetteja. Kieksi on myös Blogbook-blogipalvelun perustaja.

Hän ylläpiti Kolmelta aamuyöstä -nimistä Facebook-yhteisöä, jonka hän sulki kasvaneen kiusaamisen ja huonon ryhmähengen takia elokuussa 2017. Yhteisössä oli tuolloin reilut 74 000 jäsentä. Ryhmästä oli suunnitteilla myös oma yhteisöpalvelu.

 Yksityiselämä 
Kieksi on puhunut avoimesti vaikeasta ja haastavasta lapsuudestaan, jolla on ollut merkittävä vaikutus hänen työhönsä. Hän on kertonut, että hänen vanhempansa erosivat hänen ollessaan alakoulussa, minkä jälkeen hän asui aluksi äitinsä kanssa. Äidillä oli ongelmia alkoholin ja mielenterveyden kanssa, ja hän katosi usein, jättäen Kieksin huolehtimaan nuoremmista sisaruksistaan. Kieksin isäpuoli oli väkivaltainen, ja kotiympäristö kävi nopeasti sietämättömäksi. Epävakaus, väkivallan kokemukset ja laiminlyönti johtivat toistuviin poissaoloihin koulusta ja koulukiusaamiseen. Kieksi on todennut, että monilla hänen dokumenttiensa nuorilla päähenkilöillä on samankaltaisia rikkinäisiä taustoja, ja että hänen oma tarinansa on vahva motivaattori hänen yhteiskunnallisesti kantaa ottavalle kerronnalleen. Kieksi on kihloissa ja hänellä on kaksi lasta.

 Lähteet 

 Aiheesta muualla 
 Sami Kieksin Facebook

Luokka:Internet-persoonat
Luokka:Vuonna 1990 syntyneet
Luokka:Elävät henkilöt
Luokka:Suomalaiset käsikirjoittajat
Luokka:Suomalaiset dokumenttiohjaajat
Luokka:Suomalaiset televisiotuottajat
Luokka:Suomalaiset yrittäjät
Luokka:Suomalaiset teatterinäyttelijät
Luokka:Tiedonjulkistamisen valtionpalkinnon saajat